U sklopu ove radionice Petra Ivanović, aktualna državna prvakinja iz astronomije u petim razredima i Bruna Mioč, četvrtoplasirana, održale su predavanje o svojem pobjedničkom projektu. Učenice su se nakon županijskog natjecanja u znanju plasirale na državno natjecanje iz astronomije sa svojim praktičnim radom „Kuhajmo Sunčevom energijom“. U sklopu ovog rada učenice su od kartona i aluminijske folije izradile solarnu pećnicu te izmjerile najviše temperature koje su mogle postići u pećnici u siječnju i travnju. Temperature su iznosile 120°C, odnosno 300°C. Učenice su pokazale kako je u pećnici moguće ispeći palačinke, jaje na oko, pa i pileće meso. Pokazale su i kako je moguće pasterizirati vodu za piće pomoću ove pećnice.

Nakon predavanja napravili smo mali intervju s učenicama.

**Što vas je zainteresiralo da se počnete baviti astronomijom?**

PETRA: Počela sam se baviti astronomijom zato što mi se činilo zabavno saznati i naučiti nešto više o nebu, zvijezdama, planetima, Svemiru....

BRUNA: Astronomijom sam se počela baviti jer sam mislila da bi to moglo bit jako zanimljivo i stvarno je.

**Koliko dugo ste se pripremale za natjecanja?**

PETRA: Da bi došla do državnog natjecanja morala sam proći školsko i županijsko natjecanje. Za sva natjecanja sam se pripremala 3 mjeseca. Naš projekt je zahtjevao sunčano vrijeme kojeg u veljači mjesecu nije bilo, zbog toga smo morale naš projekt produžiti do travnja.

BRUNA: Za natjecanje sam se pripremala nekoliko mjeseci.

**Jeste li očekivale da ćete se plasirati na državno natjecanje?**

PETRA: Kada sam vidjela svoj rezultat na županijskom natjecanju bila sam jako sretna, ali nisam mislila da ću na državnom biti ni približno tako dobra.

BRUNA: Nisam uopće očekivala da bi se mogla plasirati i na državno natjecanje.

**Jeste li imale tremu pred komisijom na državnom natjecanju?**

PETRA: Pošto mi je ovo bilo prvo natjecanje pred komisijom sam imala tremu do neba.

BRUNA: Na državnom natjecanju imala sam tremu jer je tamo bilo puno dobrih učenika koje je astronomija zanimala jednako koliko i mene, ali sam se potrudila da to ne utjeće na moju prezentaciju. Državno natjecanje je velika stvar tako da je dovoljno već i to što sudjelujem.

**Kako ste proslavile svoj plasman na državnom natjecanju?**

PETRA: Bila sam prva iako to nisam nimalo očekivala, pošto sam zbog natjecanja izostala iz škole tjedan dana morala sam sve nadoknađivati i zbog učenja nisam imala vremena za neku posebnu proslavu. Škola me nagradila sudjelovanjem u ljetnoj školi iz astronomije u Josipdolu u organizaciji Zvjezdarnice Zagreb.

BRUNA: Nakon državnog natjecanja bila sam jako sretna, prijatelji su mi čestitali, a roditelji i sestre su bili ponosni na moj uspjeh.

 Danijela Takač i Sandra Ivković